
Inhoudsopsomming

Les 1

	[bookmark: _Hlk218771490]In hierdie les sal jy jou kennis en begrip moet toepas om vrae oor loopbaanbesluitneming te beantwoord:
· Demonstreer selfkennis met betrekking tot eie vakke, loopbaanrigtings en studiekeuses
· Identifiseer jou eie belangstellings, vermoëns, talente en sterkpunte
· Onderskei tussen 'n loopbaanrigting, beroep, loopbaan en werk
· Ontwikkel 'n loopbaanportefeulje
· Gebruik die Khetha-boekie om die relevante aktiwiteite te voltooi



Selkennis met betrekking tot jou eie vakke, loopbaanrigtings en studiekeuses
Om besluite oor toekomstige loopbane te neem, verg meer as om net te weet watter opsies beskikbaar is. Dit vereis ook selfkennis. Hierdie afdeling fokus op hoe jou belangstellings, vermoëns, sterkpunte en waardes wat verband hou met die vakke wat jy op skool neem, die loopbaanrigtings wat jy kan oorweeg, en die studiekeuses wat jy ná skool kan maak.

Wat is selfkennis?
Selfkennis verwys na ’n begrip van wie jy as individu is. Dit behels om bewus te wees van jou belangstellings, sterkpunte, swakpunte, vermoëns en talente. Selfkennis ontwikkel geleidelik deur selfrefleksie en lewenservarings, en help jou om te verstaan hoe jy in verskillende situasies dink, voel en optree.

Verskillende komponente van selfkennis
Selfkennis behels 'n bewustheid van 'n kombinasie van jou eie belangstellings, vermoëns, talente, sterk- en swakpunte, en help jou om ingeligte besluite oor jou studies, loopbaan en lewe te neem.
	Belangstellings
	Belangstellings is aktiwiteite, onderwerpe of vakke wat jou aandag prikkel en behou en jou motiveer om meer te leer.
Voorbeelde: Om dit te geniet om te verf, ’n sport te beoefen of raaisels op te los.
Vra jouself af: Watter aktiwiteite of vakke geniet ek, en waaraan bestee ek die meeste van my tyd? 

	Vermoëns
	Vermoëns verwys na vaardighede wat jou in staat stel om take doeltreffend uit te voer. Dit kan 'n natuurlik talent wees of deur oefening en leer ontwikkel word.
Voorbeelde: Om duidelik te kan skryf, wiskundeprobleme op te los of 'n instrument te kan speel.
Vra jouself af: Waartoe is ek in staat, en watter take kan ek met oefening suksesvol voltooi?

	Talente
	Talente is natuurlike gawes of aanlegte wat dikwels moeiteloos voorkom. Dit is dikwels vermoëns waarmee ’n persoon gebore word.
Voorbeelde: Om natuurlik mooi te sing, te teken of om goeie ritme te hê.
Vra jouself af: Watter natuurlike vermoëns het ek?

	Sterkpunte
	Sterkpunte is areas waarin jy konsekwent goed presteer deur jou kennis, vaardighede en talente te kombineer.
Voorbeelde: Om 'n goeie kommunikeerder, probleemoplosser of leier te wees.
Vra jouself af: Watter vaardighede of vermoëns het ek mettertyd ontwikkel wat my help om op skool of in die alledaagse lewe goed te presteer?

	Swakpunte
	Swakpunte is die areas waarin jy sukkel of waarin verbetering nodig is.
Voorbeelde: Om dit moeilik te vind om openbare toesprake te lewer, feite te memoriseer of tyd doeltreffend te bestuur.
Vra jouself af: Watter areas ervaar ek as uitdagend, waarin moet ek verbeter, en waarmee sukkel ek dikwels, selfs al probeer ek my bes?



Waarom is selfkennis belangrik vir vak-, loopbaan- en studiekeuses?
· Selfkennis stel jou in staat om vakke te kies wat by jou belangstellings, vermoëns, talente en sterkpunte pas. Dit kan motivering, prestasie en selfvertroue op skool verbeter.
· Deur te weet waarvan jy hou en waarin jy goed is, kan jy loopbaanrigtings identifiseer wat by jou persoonlikheid, vaardighede en waardes pas. Dit verminder die risiko om 'n loopbaan te kies wat slegs op druk, tendense of onrealistiese verwagtinge gebaseer is.
· Selfkennis help jou om realistiese besluite oor moontlike verdere studie te neem deur jou akademiese vermoëns, werksetiek en doelwitte in ag te neem. Dit stel jou in staat om toepaslike studiekeuses te maak, byvoorbeeld om tussen ŉ universiteit, ŉ TBOO-kollege of ander opleidingsgeleenthede te kies.

Die verskil tussen 'n loopbaanrigting, beroep, loopbaan en werk
Voordat loopbaanopsies in detail ondersoek word, is dit belangrik om die verskillende terme te verstaan wat gebruik word wanneer die wêreld van werk bespreek word. Woorde soos loopbaanrigting, beroep, loopbaan en werk word dikwels uitruilbaar gebruik, maar hulle het verskillende betekenisse.  

	Term
	Verduideliking
	Voorbeeld

	Loopbaanrigting
	'n Breë werksveld wat ’n verskeidenheid verwante beroepe en loopbane insluit.
	Gesondheidswetenskappe, ingenieurswese, onderwys

	Beroep
	'n Spesifieke tipe werk waarvoor ’n persoon opgelei of gekwalifiseer is. 
	Verpleegster, elektrisiën, onderwyser

	Loopbaan
	Die langtermynpad van leer, werk en vordering binne een of meer beroepe.
	Om 'n onderwyser te word, ervaring op te doen en tot 'n senior posisie te vorder

	Werk (Betrekking)
	’n Spesifieke posisie of rol wat ’n persoon op ’n bepaalde tyd beklee om ’n inkomste te verdien.
	Graad 10-onderwyser by 'n plaaslike hoërskool






Sodra jy die verskil tussen 'n loopbaanrigting, beroep, loopbaan en werk verstaan, kan jy begin om jou selfkennis te gebruik om jou toekomstige opsies te verken:
· Begin deur breë loopbaanrigtings te identifiseer wat by jou belangstellings en sterkpunte pas. 
· Daarna kan jy jou fokus vernou deur spesifieke beroepe binne daardie velde te ondersoek.
· Soos jy meer oor hierdie beroepe leer, sal jy kan nadink oor moontlike loopbaanpaaie en hoe jy mettertyd daarin kan vorder. 
· Laastens kan jy oorweeg watter tipe werk deel kan vorm van hierdie loopbaanreis.

Loopbaanrigtings en verwante belangstellings en sterkpunte
Let wel: Die lys van loopbaanrigtings is nie volledig nie. Jy kan onafhanklike navorsing doen om meer uit te vind oor loopbaanrigtings wat nie in die onderstaande tabel gelys word nie. 
	Loopbaanrigting
	Beroepe
	Belangstellings
	Sterkpunte

	Landbou, Omgewings- en Natuurwetenskappe
	Boer, omgewings-wetenskaplike, bewaringsaktivis
	Natuur, volhoubaarheid, buitelugwerk, voedselproduksie
	Waarneming, verantwoordelikheid, wetenskaplike denke, veerkragtigheid

	Kreatiewe Kunste, Media & Ontwerp
	Grafiese ontwerper, fotograaf, akteur, joernalis, filmmaker
	Kreatiwiteit, storievertelling, selfuitdrukking, media
	Kreatiwiteit, kommunikasie, oorspronklikheid, aanpasbaarheid

	Besigheid, Finansies & Bestuur
	Rekenmeester, entrepreneur, bestuurder, bemarker, menslike hulpbronbeampte
	Geld, leierskap, besluitneming, entrepreneurskap
	Organisasie, syferkunde, strategiese denke, kommunikasie

	Onderwys en Opleiding
	Onderwyser, dosent, tutor, onderwysspesialis
	Werk met mense, help ander leer, deel kennis
	Kommunikasie, geduld, organisasie, leierskap, empatie

	Wetenskap, Tegnologie, Ingenieurswese & IT 
	Ingenieur, sagtewareontwikkelaar, IT-tegnikus, data-ontleder
	Tegnologie, probleemoplossing, innovasie, stelsels
	Logiese denke, wiskundige vaardighede,detail georiënteerd, kreatiwiteit

	Gesondheid & Maatskaplike Dienste
	Dokter, verpleegster, sielkundige, maatskaplike werker, fisioterapeut
	Behulpsaamheid, wetenskap, gesondheid, gemeenskapswelstand
	Empatie, probleemoplossing, verantwoordelikheid, emosionele veerkragtigheid

	Kleinhandel, Verkope & Kliëntediens
	Verkoopskonsultant, winkelbestuurder, kliënteskakelbeampte
	Werk met mense, besigheid, oortuiging
	Kommunikasie, selfvertroue, probleemoplossing, aanpasbaarheid





Ontwikkel 'n loopbaanportefeulje
'n Loopbaanportefeulje is 'n persoonlike versameling van inligting en bewyse van ervaring wat jou help om jou belangstellings, sterkpunte, prestasies en loopbaandoelwitte by te hou. Dit is 'n hulpmiddel wat jy mettertyd saamstel om ingeligte vak-, loopbaan- en studiekeuses te ondersteun.

Hoekom is 'n loopbaanportefeulje belangrik?
’n Loopbaanportefeulje is belangrik omdat dit jou help om dit wat jy oor jouself en die wêreld van werk leer, te organiseer. Deur rekords te hou van jou prestasies, vaardighede en ervarings, kan jy beter oor jou vordering reflekteer, ontwikkelingsareas identifiseer en realistiese besluite oor jou toekoms neem. Dit dien ook as ’n nuttige verwysing wanneer jy later vir studies, beurse of werksgeleenthede aansoek doen.

Hoe ontwikkel ek 'n loopbaanportefeulje?
In Graad 10 kan jy begin om 'n loopbaanportefeulje saam te stel deur eenvoudige, maar betekenisvolle inligting in te samel. Dit kan vakuitslae, selfrefleksie-aktiwiteite, loopbaannavorsing, vaardigheids-assesserings, sertifikate, toekennings en notas oor loopbaanrigtings of beroepe wat jou interesseer, insluit. Soos jy deur Graad 11 en 12 vorder, kan jy jou loopbaanportefeulje uitbrei en gereeld bywerk, namate jou belangstellings en doelwitte al hoe duideliker word.

	Let wel: Jy sal 'n Khetha Hulpbronpakket ontvang wat deur die Departement van Onderwys saamgestel is. Die aktiwiteite in hierdie hulpbronpakket moet voltooi word en by jou loopbaanportefeulje gevoeg word, aangesien dit jou deur belangrike loopbaanbesluitnemingstappe lei.



Les 2

	In hierdie les sal jy jou kennis en begrip moet toepas om vrae oor loopbaanbesluitneming te beantwoord:
· Doen navorsings oor die vereistes van die Nasionale Senior Sertifikaat (NSS) 
· Verskeie vakke en loopbaanopsies
· Stappe in die maak van keuses en besluitnemingsproses



Inleiding
Soos jy nader beweeg aan die voltooiing van die Nasionale Senior Sertifikaat (NSS), raak jou vakkeuse al hoe belangriker. Hierdie vakke kan ’n direkte invloed hê op die loopbaanopsies wat ná skool vir jou beskikbaar is, asook op die kursusse wat jy moontlik by ’n kollege of universiteit kan volg. Daarom is dit noodsaaklik om deeglik daaroor na te dink, navorsing te doen en te verstaan hoe jou vakke met moontlike loopbane verband hou.

Vereistes van die Nasionale Senior Sertifikaat (NSS)
Die Nasionale Senior Sertifikaat (NSS) is die hoof skoolverlatingsertifikaat en staan algemeen bekend as die matrieksertifikaat. Die NSS dien ook as riglyn wanneer jy vakkeuses maak. Van Graad 10 tot Graad 12 moet jy sekere verpligte vakke neem, terwyl jy ander vakke kan kies wat by jou belangstellings en moontlike loopbaanrigting pas.

Om 'n Nasionale Senior Sertifikaat (NSS) aan die einde van Graad 12 te verwerf, moet jy sewe vakke voltooi – vier verpligte vakke en drie keusevakke. 


Van Graad 10 tot 12 moet jou sewe vakke die volgende insluit:
· Twee amptelike tale: Huistaal en 'n Eerste Addisionele Taal
· Wiskunde of Wiskundige Geletterdheid
· Lewensoriëntering
· Drie keusevakke wat deur jou skool aangebied word (dit verskil van skool tot skool en behoort by jou belangstellings en loopbaandoelwitte aan te sluit)

Verskeie vakke en loopbaanopsies
Vakke (ook bekend as studierigtings) is die verskillende leerareas wat jy op skool bestudeer, soos Wiskunde, Geskiedenis, Geografie en Lewensoriëntering. Elke vak help jou om spesifieke kennis op te doen en vaardighede te ontwikkel wat toekomstige studie- en loopbaankeuses kan ondersteun.

Studiekeuses word gebaseer op jou belangstellings en verwys na die besluit om een vak of leerroete bo ’n ander te kies. Jou vakkeuses behoort by jou belangstellings aan te sluit, aangesien dit die waarskynlikheid verhoog dat jy jou skoolwerk sal geniet, goed sal presteer en meer tevrede sal wees in jou toekomstige loopbaan. Om geskikte vakkeuses te maak, is dus ’n belangrike deel van die genot van jou skoolervaring én van beplanning vir die lewe ná skool.

Die onderstaande tabel gee voorbeelde van beroepe wat met verskillende vakke verband hou. Daar is egter baie ander verdere loopbaanopsies wat nie hier gelys word nie. Jy word aangemoedig om verdere beroepe na te vors wat verband hou met jou gekose vakke en persoonlike belangstellings.
· Dit kan gedoen word deur betroubare bronne te gebruik soos loopbaanriglynboekies, skoolloopbaanhulpbronne, betroubare webwerwe, en inligting van kolleges en universiteite. 
· Gesprekke met onderwysers, voorligtingberaders, familielede of professionele persone in verskillende velde kan ook waardevolle insig bied.
· Daarbenewens kan geleenthede soos werkskadu, loopbaanuitstallings, opedae en vrywilligerswerk jou help om 'n duideliker begrip te kry van wat verskillende beroepe behels en of dit by jou pas.

	Belangrike nota:
Die beroepe wat in die tabel gelys word, is gekoppel aan ’n kombinasie van vakke en nie slegs aan een vakgebied nie. Om ’n enkele vak te neem, beteken dus nie outomaties dat jy vir ’n spesifieke loopbaan kwalifiseer nie.

Baie loopbane vereis ook verdere studie aan ’n kollege of universiteit, en toelating tot hierdie instellings hang af van spesifieke vakkombinasies, sowel as ’n vereiste prestasievlak in daardie vakke. Om bloot vakke te kies of te slaag, waarborg nie toegang tot hoëronderwys of tot ’n loopbaan nie.

Dit is daarom noodsaaklik om deeglike navorsing te doen om te verstaan watter vakke, punte en kwalifikasies vir ’n spesifieke loopbaan benodig word. Hierdie tabel bied ’n oorsig van moontlike opsies en help jou om verskillende loopbaanrigtings te begin verken.



	Vak (Studierigting)
	Voorbeelde van beroepe

	Landbou en Natuurbewaring 

	Landbouwetenskappe
	Plaasbestuurder, voedselproduksiebestuurder, landskapbeplanner

	Perdestudies
	Veearts, perdeafrigter, perdeteler, perderuiter, stalbestuurder

	Vervaardiging, Ingenieurswese en Tegnologie 

	Siviele Tegnologie
	Siviele tekenaar, konstruksietoesighouer, terreinbestuurder, loodgieter

	Ingenieurswese Grafika en Ontwerp (IGO)
	Argitektoniese tekenaar, produkontwerper (meubels/motorbedryf), CAD-tegnikus

	Meganiese Tegnologie
	Motortegnikus, passer en draaier, sweiser, ketelmaker

	Elektriese Tegnologie
	Elektrisiën, motor-elektrisiën, hernubare energie- (son/wind) installeerder

	Fisiese-, Wiskundige-, Rekenaar- en Lewenswetenskappe 

	Seevaartkunde
	Dekbeampte, skeepsnavigator, maritieme veiligheidsbeampte, hawemeester

	Wiskunde
	Data-ontleder, aktuaris, ekonoom, statistikus

	Wiskundige Geletterdheid
	Besigheidsadministrateur, entrepreneur, projekkoördineerder, verkoopsbestuurder 

	Fisiese Wetenskappe
	Ingenieur, mediese dokter, apteker, chemiese ontleder, materiaalwetenskaplike

	Inligtingstegnologie
	Sagteware-ontwikkelaar, toep-ontwikkelaar, kuberveiligheidsontleder, datategnikus, 

	Lewenswetenskappe
	Biotegnoloog, omgewingswetenskaplike, mariene bioloog, dierkundige

	Besigheid-, Handels- en Bestuursstudies 

	Rekeningkunde
	Geoktrooieerde rekenmeester, finansiële ontleder, ouditeur, belastingkonsultant

	Ekonomie
	Ekonoom, markontleder, beleidsontleder, beleggingsontleder

	Menslike en Sosiale Studies 

	Geskiedenis
	Historikus, erfeniskonsultant, navorser, joernalis, museumkurator

	Geografie
	Omgewingsbeplanner, stads- en streekbeplanner, meteoroloog

	Godsdiensstudies
	Gemeenskapsontwikkelingswerker, NGO-koördineerder, sosiale navorser

	Verbruikerstudies/ Toerisme
	Hotelbestuurder, geleentheidsbestuurder, sjef, restauranteienaar

	Kultuur & Kunste 

	Musiek
	Musikant, musiekvervaardiger, klankingenieur, opnamestudiotegnikus

	Dramatiese Kunste / Danstudies
	Akteur, regisseur, inhoudskepper, TV-aanbieder, radio-aanbieder, choreograaf

	Visuele Kunste
	Grafiese ontwerper, digitale illustreerder, animasiekunstenaar, kreatiewe handelsmerkontwerper

	Kommunikasiestudies & Taal 

	Tale
	Vertaler, tolk, joernalis, kopieskrywer, redakteur, skrywer, media-aanbieder



Loopbaanbesluitnemingsproses
Om ’n loopbaankeuse te maak, vereis dat jy goed ingelig is. Die gehalte van jou besluit hou direk verband met die inligting en raad waartoe jy toegang het. Dit is daarom belangrik om betroubare en akkurate inligting in te samel en toepaslike leiding te soek voordat jy oor ’n loopbaanrigting besluit.


Verstaan jouself: Innerlike invloede van toepassing op loopbaantevredenheid 
Soos in die vorige afdeling genoem, lei selfkennis jou om keuses te maak wat tot langtermynbevrediging en sukses kan lei. Loopbaantevredenheid word in ’n groot mate deur interne faktore beïnvloed:
· Vaardighede verwys na vermoëns wat jy deur leer en oefening ontwikkel. Dit stel jou in staat om take doeltreffend te kan uitvoer en by verskillende situasies aan te pas. Byvoorbeeld, sterk kommunikasievaardighede kan iemand help om suksesvol te wees in loopbane soos onderwys, joernalistiek of openbare betrekkinge, terwyl probleemoplossingsvaardighede veral belangrik is in loopbane soos ingenieurswese of inligtingstegnologie.
· Waardes is die oortuigings en beginsels ten opsigte van wat vir jou die belangrikste is. Dit beïnvloed jou besluite, houdings en gedrag. Byvoorbeeld, ’n persoon wat waarde heg aan die hulpverlening aan ander, kan groter tevredenheid vind in loopbane soos verpleging, maatskaplike werk of gemeenskaps-ontwikkeling, terwyl iemand wat kreatiwiteit waardeer, dalk ’n loopbaan in die kunste of ontwerp sal verkies.
· Ambisies verwys na jou sterk begeertes of doelwitte om suksesvol te wees in die toekoms. Dit sluit jou doelwitte, drome, planne en aspirasies in. Byvoorbeeld, ’n leerder wat daarna streef om ’n leierskapsposisie of bevorderingsposte te beklee, kan gemotiveerd wees om ’n loopbaan met geleenthede vir groei, verantwoordelikheid en vordering na te streef, soos besigheidsbestuur of regte.

Sodra jy hierdie aspekte van jouself verstaan, kan jy begin om jou loopbaan te beplan deur 'n gestruktureerde besluitnemingsproses te gebruik.

Vyf-stap loopbaanbesluitnemingsproses
Loopbaanbesluitneming is 'n deurlopende proses. Soos jy ontwikkel, ervaring opdoen en meer oor jouself leer, kan jy hierdie stappe hersien. Met elke heroorweging vorder jy nader aan ’n meer ingeligte loopbaankeuse.

	Stap 1: Selfassessering

	Begin deur jouself te evalueer om 'n duideliker begrip te kry van wie jy is.
Sleutelareas van selfassessering:
· Vaardighede
· Belangstellings
· Persoonlikheid
· Loopbaanwaardes
Hierdie komponente help jou om te identifiseer wat die beste by jou pas en waar jou sterkpunte lê.

	Stap 2: Identifiseer en doen navorsing oor opsies

	Verken 'n wye reeks loopbaanopsies en vermy om jouself te beperk tot loopbane waarvan jy reeds bewus is.
· Doen navorsing oor verskillende beroepe en nywerhede
· Leer meer oor studievereistes en werksomgewings
· Gebruik hierdie inligting om moontlike loopbaanrigtings te begin identifiseer
Hoe meer navorsing jy doen, hoe beter voorbereid sal jy wees om ingeligte besluite te neem.

	Stap 3: Evalueer en prioritiseer

	Dink deeglik na oor die loopbane wat jy oorweeg.
· Weeg die voordele en nadele van elke opsie op
· Oorweeg hoe sterk elke loopbaan by jou belangstellings, waardes en vermoëns pas
· Wees realisties oor verwagtinge en vereistes
Hierdie stap help jou om jou opsies te vernou.

	Stap 4: Neem aksie en toets opsies

	Kry praktiese ervaring waar moontlik.
· Neem deel aan werkskadu, internskappe of vrywilligerswerk
· Doen deeltydse werk of raak betrokke by skoolgebaseerde geleenthede
Hierdie ervarings help jou om jou belangstellings te toets en insig in werklike werksomgewings te kry.

	Stap 5: Reflekteer en herevalueer

	Nadat jy ervaring opgedoen het, is dit belangrik om te reflekteer oor wat jy geleer het.
Vra jouself af:
· Wat het ek geniet?
· Wat het ek nie geniet nie?
· Wat het by my gepas, en wat nie?
· Wat sal ek volgende keer anders doen?
Refleksie help jou om jou keuses te verfyn en om beter te verstaan watter tipe werk en werksomgewing vir jou die mees bevredigend sal wees.



Stel SMART-loopbaandoelwitte
Om jou kanse op sukses te verbeter, moet jou loopbaandoelwitte aan die SMART-kriteria voldoen (soos bekendgestel in Graad 8 en 9). (SMART = Specific, Measurable, Achievable, Realistic, Time-bound)
	Spesifiek
	Meetbaar
	Haalbaar
	Realisties
	Tydgebonde

	Die doelwit is duidelik en gedetailleerd.
	Vordering kan gemonitor of gemeet word.
	Die doelwit is binne jou bereik, gebaseer op jou vaardighede.
	Jy het die nodige hulpbronne
	Die doelwit het 'n duidelike sperdatum of tydraamwerk.



Les 3

	In hierdie les sal jy jou kennis en begrip moet toepas om vrae oor loopbaanbesluitneming te beantwoord:
· Sosio-ekonomiese faktore as oorweging vir loopbaan- en/of studiekeuses:
· Gemeenskapsbehoeftes
· Beskikbaarheid van fondse
· Bekostigbaarheid, stereotipering, toeganklikheid 



Sosio-ekonomiese faktore om in ag te neem wanneer loopbaan- en/of studiekeuses gemaak wordSosio-ekonomiese faktore verwys na die sosiale (mensverwante) en ekonomiese (geldverwante) aspekte wat mense se geleenthede, keuses en lewensomstandighede beïnvloed. Hierdie faktore is nou met mekaar verweef en het dikwels ’n gesamentlike invloed op die opsies wat vir ’n persoon beskikbaar is.

Wanneer jy oor jou toekoms en moontlike loopbaan- of studiekeuses nadink, fokus jy moontlik op aspekte soos posbeskrywings, vereiste vaardighede, kwalifikasies en potensiële inkomste. Loopbaankeuses word egter nie slegs deur persoonlike belangstellings en vermoëns beïnvloed nie. 

Sosio-ekonomiese faktore speel ook ’n belangrike rol in die vorming van die opsies wat vir jou beskikbaar is en die keuses wat jy kan maak.
Sosio-ekonomiese faktore kan die verskeidenheid loopbaan- en studieopsies wat beskikbaar is, beïnvloed. Hierdie faktore hou dikwels verband met die sosiale en ekonomiese toestande binne ’n gemeenskap of land, en kan jou toegang tot geleenthede  beïnvloed.

	Beperkte werksgeleenthede in 'n gemeenskap
	Finansiële druk by die huis

	In sommige gebiede is daar min besighede, nywerhede of dienste beskikbaar. Dit kan die loopbane waaraan leerders blootgestel word of wat hulle oorweeg, beïnvloed.
Byvoorbeeld, ’n leerder wat in ’n landelike gebied grootword, mag meer vertroud wees met boerdery of klein besighede as met loopbane in tegnologie of media, bloot omdat hierdie beroepe nie algemeen in hul gemeenskap voorkom nie. 
	Sommige leerders moet die koste van verdere studie in ag neem of ervaar druk om direk ná skool te begin werk om hulself of hul gesinne te ondersteun. Byvoorbeeld, ’n leerder kan kies om ’n kortkursus of vakleerlingskap te volg eerder as ’n langer universiteitsprogram, omdat dit hulle in staat stel om vinniger ’n inkomste te verdien.

	Geslagsverwagting/stereotipes
	Ras- en sosiale stereotipes

	Familie, maats of gemeenskapslede kan leerders beïnvloed deur hul opvattings oor watter loopbane geskik is vir seuns en meisies. Byvoorbeeld, ’n meisie wat in ingenieurswese of tegnologie belangstel, kan ontmoedig word omdat hierdie velde dikwels as manlik-gedomineerd beskou word. Net so kan ’n seun wat in vroeë kinderontwikkeling belangstel, soortgelyke stereotipes ervaar.
	Sommige leerders mag voel dat sekere loopbane “nie bedoel is vir mense soos hulle nie”, gebaseer op ras, agtergrond of sosiale status. Byvoorbeeld, ’n leerder kan glo dat loopbane in geneeskunde, regte of lugvaartkunde slegs vir sekere groepe bereikbaar is, selfs al is vermoë en werksetiek die faktore wat werklik saakmaak.



Om hierdie sosio-ekonomiese faktore te verstaan, help ons om moontlike hindernisse te herken en moedig ons aan om ingeligte en realistiese loopbaan- en studiekeuses te maak, terwyl onregverdige stereotipes en aannames bevraagteken en uitgedaag word.

Gemeenskapsbehoeftes
Elke gemeenskap het spesifieke behoeftes wat aangespreek moet word sodat mense veilig, gesond en produktief kan leef. Hierdie behoeftes verskil van een gemeenskap tot ’n ander en kan die gewildheid van, of vraag na, verskillende loopbane en studiegeleenthede beïnvloed. Om gemeenskapsbehoeftes te verstaan, kan jou help om betekenisvolle loopbaanrigtings te identifiseer wat ’n positiewe bydrae tot die samelewing lewer.

Gemeenskapsbehoeftes verwys na die gaping tussen wat tans in ’n gemeenskap beskikbaar is en wat nodig is om die lewensgehalte van sy lede te verbeter. Hierdie behoeftes hang af van die hulpbronne, vaardighede en dienste wat binne die gemeenskap beskikbaar is.

Sommige sleutelgemeenskapsbehoeftes wat in ag geneem moet word wanneer loopbaan- en studiekeuses ondersoek word, sluit die volgende in:
	Voldoende behuising, elektrisiteit, sanitasie en veilige water
	Baie gemeenskappe staar steeds uitdagings in die gesig wat verband hou met behuisingstekorte en toegang tot basiese dienste. Loopbane in konstruksie, siviele ingenieurswese, loodgieterswerk, stadsbeplanning en omgewingsbestuur kan help om hierdie behoeftes aan te spreek.

	Werkloosheid
	Hoë vlakke van werkloosheid raak individue, gesinne en gemeenskappe. Loopbane wat verband hou met besigheidsontwikkeling, entrepreneurskap, vaardigheidsopleiding en gemeenskapsontwikkeling kan help om werksgeleenthede te skep en plaaslike ekonomiese groei te stimuleer.

	Voedseltekorte en swak voeding
	In sommige gemeenskappe sukkel mense om toegang tot voldoende of voedsame kos te kry. Loopbane in landbou, voedselproduksie, voeding en omgewingswetenskappe kan bydra tot voedselsekuriteit en volhoubare landboupraktyke.

	Toegang tot onderwys en swak opvoedkundige uitkomste
	Beperkte toegang tot kwaliteitonderwys kan langtermynontwikkeling beïnvloed. Loopbane in onderrig, onderwysbestuur, opvoedkundige sielkunde en maatskaplike werk kan help om leergeleenthede te verbeter en jongmense te ondersteun.

	Gebrek aan ontspanningsgeriewe
	Veilige ruimtes vir sport, ontspanning en kreatiewe aktiwiteite is belangrik vir fisiese en geestelike welstand. Loopbane in sportbestuur, afrigting, ontspanningsbeplanning en gemeenskapskuns kan help om positiewe omgewings vir jongmense te skep.

	Beperkte basiese infrastruktuur en dienste
	Paaie, vervoerstelsels, kommunikasienetwerke en openbare fasiliteite is noodsaaklik vir gemeenskapsontwikkeling. Loopbane in burgerlike dienste, ingenieurswese, logistiek en openbare administrasie kan help om infrastruktuur en dienslewering te verbeter.

	Gesondheidskwessies, insluitend MIV/VIGS en toegang tot gesondheidsorg
	Baie gemeenskappe staar voortdurende gesondheidsuitdagings en beperkte toegang tot mediese dienste in die gesig. Loopbane in gesondheidsorg, verpleging, openbare gesondheid, maatskaplike werk en selfs tradisionele genesing speel 'n belangrike rol in die bevordering van gemeenskapsgesondheid en welstand.



Omdat ons almal binne ’n gemeenskap leef, is dit belangrik om bewus te wees van hierdie behoeftes wanneer loopbaan- en studiekeuses ondersoek word. Om gemeenskapsbehoeftes te verstaan, kan jou help om geleenthede te identifiseer waar jou vaardighede en belangstellings ’n waardevolle bydrae kan lewer.

	Refleksie-vraag:
Wat is die dringendste behoeftes of geleenthede in jou gemeenskap, en hoe kan 'n loopbaan- of studiekeuse help om hierdie behoeftes aan te spreek?



Beskikbaarheid van fondse en bekostigbaarheid van verdere opleiding
Die beskikbaarheid van fondse kan ’n beduidende invloed hê op die loopbaan- en studiekeuses wat leerders maak. In sommige gevalle kan leerders dit moeilik vind om verdere studies voort te sit weens beperkte finansiële hulpbronne. ’n Gebrek aan geld beteken egter nie dat leer- en opleidingsgeleenthede onbereikbaar is nie. Daar is verskeie vorme van finansiële ondersteuning beskikbaar om leerders te help wat hul studies wil voortsit.

	Tipe
	Wat dit is
	Wat word gedek
	Terugbetaling
	Voordele

	Beurs
	Finansiële ondersteuning wat deur 'n organisasie, maatskappy of regering verskaf word om leerders te help om verder te studeer.
	Skoolgelde, en soms verblyf, handboeke en toelaes.
	Geen geldelike terugbetaling nie. Daar word dikwels van leerders verwag om die beurs terug te betaal deur vir die borg te werk ná die voltooiing van hul studies.
	Verminder finansiële druk en bied waardevolle werkservaring ná studies

	Studielening
	Geld wat by 'n bank of finansiële instelling geleen word om vir studies te betaal.
	Studiegelde en soms studieverwante uitgawes.
	Moet terugbetaal word nadat studies voltooi is, gewoonlik met rente.
	Laat leerders toe om te studeer selfs al kan hulle nie fooie vooraf bekostig nie.

	Studiebeurs
	Finansiële ondersteuning word toegeken vir uitstekende akademiese, sport- of kulturele prestasies.
	Klasgelde en soms bykomende studiekoste.
	Geen terugbetaling nodig nie.
	Beloon prestasie en moedig uitnemendheid aan.

	Leerlingskap
	'n Program wat studie met praktiese werkservaring kombineer.
	Opleidingskoste en 'n toelae of salaris terwyl jy werk.
	Geen terugbetaling word vereis nie, maar leerders moet die program voltooi.
	Laat leerders toe om inkomste te verdien terwyl hulle studeer en 'n erkende kwalifikasie en werkservaring op te doen.

	Vakmanskap (Ambag)
	'n Vorm van opleiding waar leerders 'n ambag leer deur onder die leiding van 'n gekwalifiseerde professionele persoon te werk.
	Praktiese opleiding, werkservaring en soms tegniese onderrig.
	Geen terugbetaling word vereis nie. Daar word van leerders verwag om die vakmanskap te voltooi.
	Bied praktiese vaardighede, werkservaring en 'n erkende ambagskwalifikasie.



Stereotipes 
Stereotipes is oortuigings of veralgemeende idees oor die eienskappe van ’n groep mense. Hierdie oortuigings lei dikwels tot verwagtings oor hoe individue binne daardie groep behoort op te tree of waarin hulle veronderstel is om te presteer. Stereotipes word meestal vereenvoudig en is onregverdig, aangesien dit nie individuele verskille in ag neem nie.

Ongelukkig veroorsaak wydverspreide stereotipes dat jongmense sekere loopbaanopsies uitsluit selfs voordat hulle dit volledig ondersoek. Dit kan persoonlike geleenthede beperk en dra ook by tot vaardigheidstekorte in sekere loopbaanrigtings.

Stereotipes kan baie vorme aanneem. Sommige loopbane word verkeerdelik as vervelig, stresvol of as onvanpas bestempel. Leerders word dan ontmoedig om dit te oorweeg. Byvoorbeeld, daar bestaan ’n algemene, maar verkeerde oortuiging dat vakmanskappe (ambagte) slegs geskik is vir leerders wat nie universiteitstoelating verkry het nie, selfs al bied vakleerlingskappe waardevolle vaardighede, kwalifikasies en langtermyn-loopbaangeleenthede.



’n Beroepstereotipe is ’n vaste en dikwels onregverdige oortuiging oor ’n bepaalde beroep of oor wie geskik is om daardie beroep te beoefen. Sulke stereotipes kan veroorsaak dat leerders voel dat sekere loopbane “nie vir hulle beskore is nie”, selfs al het hulle die belangstelling of vermoë om daarin suksesvol te wees.

Byvoorbeeld, stellings soos "verpleging is 'n beroep vir vroue" of "beroepe in die mynbou-sektor is geskik vir mans" weerspieël geslagstereotipes wat loopbaankeuses kan beperk. Om hierdie stereotipes uit te daag, stel leerders in staat om 'n wyer reeks loopbaan- en studieopsies te verken gebaseer op hul belangstellings, vaardighede en doelwitte eerder as op onregverdige aannames.

Toeganklikheid
Toeganklikheid verwys na hoe maklik ’n leerder toegang tot onderwys, opleiding en werksgeleenthede het en daarvan gebruik kan maak. ’n Verskeidenheid faktore kan bepaal of ’n loopbaan- of studiekeuse werklik toeganklik is. Hierdie faktore sluit die volgende in:
· onderwys en die gehalte van beskikbare opleiding;
· finansiële hulpbronne, soos die vermoë om klasgelde, vervoer of verblyf te bekostig;
· woongebied, byvoorbeeld, of leerders in stedelike of landelike gebiede woon;
· sosiale en kulturele verwagtinge, insluitend gesins- of gemeenskapsienings oor sekere loopbane; en
· persoonlike omstandighede, soos gestremdhede of spesiale leerbehoeftes.

Wanneer jy toeganklikheid in verband met jou loopbaan- en studiekeuses oorweeg, is dit belangrik om prakties na die volgende aspekte te kyk:
	Ligging van studiegeleenthede
	Is daar 'n kollege, universiteit of opleidingsentrum naby jou huis wat die kursus aanbied waarin jy belangstel?

	Vervoer- en verblyfkoste
	Indien jy ver moet reis om te studeer, sal jy die vervoer- of verblyfkoste kan bekostig? 

	Afstandsonderrigopsies
	Is dit moontlik om deur 'n afstandsonderwysinstelling, soos die Universiteit van Suid-Afrika (UNISA), te studeer?

	Kontakvereistes
	Indien jy afstandsonderrig kies, is daar verpligte aktiwiteite soos praktiese sessies, laboratoriumwerk, groepwerk of kontaksessies wat jy persoonlik moet bywoon?

	Toegang tot hulpbronne en tegnologie
	Indien die kursus aanlyn leer-, klank- of videomateriaal insluit, het jy toegang tot die nodige toerusting, soos ’n rekenaar, internettoegang, Wi-Fi of data?



Om hierdie toeganklikheidsfaktore in ag te neem, help jou om realistiese en ingeligte besluite oor jou studie- en loopbaanopsies te neem en vooruit te beplan vir enige uitdagings wat jy moontlik in die gesig mag staar.

Verbetering van loopbaantoeganklikheid
Loopbaantoeganklikheid kan op verskeie praktiese maniere verbeter word:
· Die verskaffing van finansiële ondersteuning, soos beurse, studiebeurse en werkstudieprogramme, help leerders om onderwys en opleiding te bekostig wat andersins buite hul bereik sou wees.
· Om kursusse en opleidingsprogramme meer bekostigbaar en beskikbaar te maak, stel meer leerders in staat om verskillende studieroetes en loopbane te volg.
· Werkplekke en opleidingsinstellings wat fisiese, sosiale en sistemiese hindernisse verwyder, stel mense met gestremdhede of spesiale behoeftes in staat om ten volle betrokke te raak.
· Mentorskap, loopbaanberading en blootstelling aan verskeie loopbane bied aan leerders leiding, ondersteuning en inspirasie wanneer hulle loopbaanbesluite neem.
· Tegnologie soos aanlyn kursusse, afstandsonderrig en afstandsinternskappe help om hindernisse wat met ligging verband hou te oorkom en stel leerders in afgeleë gebiede in staat om loopbaangeleenthede te benut.

In hierdie les sal jy jou  kennis en begrip moet toepas om vrae oor   loopbaanbesluitneming   te  beantwoord :      Demonstreer   selfkennis   met betrekking   tot  eie   vakke, loopbaa nrigtings   en studiekeuses      Identifiseer jou eie belangstellings, vermoëns, talente en sterkpunte      Onderskei tussen 'n loopbaan rigting ,  beroep, loopbaan en  werk      Ontwikkel 'n loopbaanportefeulje   -   Gebruik die Khetha - boekie om die relevante aktiwiteite te voltooi  

  Selkennis   met betrekking   tot   jou   eie vakke, loopbaan rigtings   en studiekeuses   Om besluite oor toekomstige loopbane te neem, verg meer as om  net  te weet watter opsies beskikbaar is.  Dit vereis ook  selfkennis .  Hierdie afdeling fokus op hoe jou belangstellings, vermoëns, sterkpunte en  waardes   wat  verband   hou met die vakke wat jy op skool neem, die loopbaanrigtings wat jy kan oorweeg, en  die studiekeuses wat jy ná skool kan maak.     Wat is selfkennis?   Selfkennis verwys na ’n begrip van wie jy as individu is. Dit behels om bewus te wees van jou  belangstellings, sterkpunte, swakpunte, vermoëns en talente. Selfkennis ontwikkel geleidelik deur  selfrefleksie en lewenservarings, en help jou om te verstaan hoe   jy in verskillende situasies dink, voel en  optree.     Verskillende komponente van selfkennis   Selfkennis  behels  ' n bewustheid van  'n kombinasie van  jou eie  belangstellings , vermoëns, talente, sterk -   en  swakpunte, en help jou om ingeligte besluite oor jou studies, loopbaan en lewe te neem.  

Belangstellings  Belangstellings is aktiwiteite, onderwerpe of vakke wat jou  aandag  prikkel en behou  en   jou motiveer om meer te leer.   Voorbeelde:   Om dit te geniet om te verf, ’n sport te beoefen of raaisels op te los.   Vra jouself af:  Watter aktiwiteite of vakke geniet ek, en waaraan bestee ek die meeste  van my tyd?    

Vermoëns  Vermoëns verwys na vaardighede wat jou in staat stel om take doeltreffend uit te voer.  Dit kan  ' n  natuurlik  talent  wees   of deur oefening en leer ontwikkel word.   Voorbeelde:   Om duidelik te kan skryf, wiskundeprobleme op te los of 'n instrument te   kan   speel.   Vra jouself af:  Waartoe is ek in staat, en watter take kan ek met oefening suksesvol  voltooi?  

